ཨོ་རྒྱན་ཆེན་པོའི་ཡེ་ཤེས་སྒྱུ་མའི་སྐུས།།རྗེས་བཟུང་དབང་ཐོབ་མཆོག་ཐུན་དཔལ་གྱི་བདག།རླངས་སྟོན་ཨ་མེས་བྱང་ཆུབ་འདྲེ་བཀོལ་སོགས།།དགོངས་བརྡ་སྙན་བརྒྱུད་བླ་མས་བྱིན་ཆེན་ཕོབས།།མི་ཡི་དབང་ཕྱུག་ཕོ་རྩལ་སྣ་དགུའི་བདག།ལྷ་ཡི་ལྷ་མཆོག་འཕོ་ཆེན་འོད་ཀྱི་སྐུ།།བོད་ཀྱི་དཔའ་བོ་གསང་གསུམ་མཛད་རྣམ་ཅན།།གླིང་རྗེ་གེ་སར་སྐྱེས་བུས་དངོས་གྲུབ་སྩོལ།།རྒྱ་གར་གྲུབ་དབང་བརྒྱད་ཅུ་རྩ་དགུའི་འཕྲུལ།།བོད་ཡུལ་དཔའ་བོ་ཆེན་པོའི་དཔུང་གྲོགས་སུ།།དྲག་གཏུམ་རུ་བཞིའི་ཁ་ལོ་བསྒྱུར་བའི་གཙོ།།དཔའ་བརྟུལ་བརྒྱད་ཅུས་ཕྱི་ནང་འགལ་རྐྱེན་སྲུངས།།ལས་དང་སྨོན་ལམ་བཙན་པོའི་སྲད་བུ་ཡིས།།རྟེན་འབྲེལ་མུ་ཏིག་དོག་པ་གཙང་མའི་རྒྱུན།ཚེ་རབས་སྦྲེལ་ཕྱིར་འཕྲིན་ལས་གཡེལ་མེད་པའི།།དབྱིངས་ཕྱུག་མཁའ་འགྲོའི་ཚོགས་ཀྱིས་སྡོངས་གྲོགས་མཛོད།།རྒྱལ་དང་དེ་སྲས་ཚོགས་ཀྱིས་ཞིང་གི་ངོར།།གང་འདུལ་མཛད་པ་བསམ་གྱིས་མི་ཁྱབ་ཕྱིར།།འདི་དང་འདི་ཞེས་ཚད་ཀྱིས་ཟིན་མིན་ཡང་།།རྣམ་ཐར་སྤེལ་བའི་འདུན་པ་ཟབ་མོ་བསྐྱེད།།གྲུབ་ཆེན་བརྒྱད་ཅུ་ནག་ཕྱོགས་གཤེད་མ་རུ།།བཞེངས་པའི་སྣང་ཚུལ་ཕྱི་ཡི་མངོན་རྟོགས་རིས།།གསལ་བར་བྱེད་པའི་ངོ་སྤྲོད་ཚིག་གི་ཕྲེང་།།དད་པའི་འདུ་བྱེད་གཙང་མས་དང་དུ་ལེན།།རིག་གསུམ་སྒྱུ་འཕྲུལ་པདྨའི་ཐུགས་ཀྱི་སྲས།།གངས་ལྗོངས་དགྲ་བླ་ནག་ཕྱོགས་བདུད་སྡེའི་གཤེད།།རིག་འཛིན་རྒྱལ་པོ་གླིང་རྗེ་གེ་སར་མཆོག།རྐྱང་རྒོད་བཅིབས་ནས་ཀུན་ཁྱབ་འགྲོ་དོན་སྐྱོང་།།༼༡༽ས་ར་ཧ་སྤྲུལ་ཉག་ཕྲན་ཡང་བརྟུལ་ཞེས།།ཅང་ཤེས་དངོས་གྲུབ་ལྡེམ་པའི་གཤོག་སྟེང་ནས།།གཡུལ་ལས་རྣམ་པར་རྒྱལ་བའི་རྒྱལ་རྔ་ཅན།།བཀའ་བློན་འདན་མ་བྱང་ཁྲ་གནམ་ལྕགས་ཐོག།༼༢༽བི་རུ་པ་ཉིད་སྲུང་བའི་ཡང་བརྟུལ་ཚུལ།།འདོ་ཆེན་འབྲོང་ནག་རྩལ་གྱི་ཁ་ལོ་བ།།འབྲུ་ཡི་སྒ་བདེ་ཆོས་སྐྱོང་བེར་ནག་མཆོག།དགྲ་སྡེའི་ཀླད་ཁྲག་སྒྱོགས་རྡོས་འཕོ་ལ་དཔའ།།༼༣༽འཕགས་པ་ལྷ་ཉིད་གཏམ་གྱི་ཡང་བརྟུལ་ཚུལ།།སྟོང་རི་དར་དཀར་རླུང་ཤུགས་གོང་ནོན་དུ།།རྨ་རྒྱལ་འཕྲུལ་སྲས་སེང་སྟག་ཨ་དོམ་མཆོག།ལེབ་ཆེན་མཚོན་གྱིས་ནག་ཕྱོགས་མཐར་ལ་མཁས།།༼༤༽པདྨ་བཛྲ་རལ་གྲིའི་ཡང་བརྟུལ་ཚུལ།།དཔའ་ཆེན་འབུམ་པའི་ཞལ་དཀར་རྒྱལ་པོ་མཆོག།རྟ་མཆོག་རྒྱ་བྱ་སོག་དཀར་ཡང་སྟེང་ན།།ཧོར་སེར་རྒྱལ་བུ་བརྒྱད་ཀྱི་གཤེད་དུ་ཆེ།།༼༥༽ནག་པོ་སྤྱོད་པ་མདུང་གི་ཡང་བརྟུལ་ཚུལ།།འབུམ་པའི་དར་འཕེན་དུག་གི་སྡོང་བོ་མཆོག།མགྱོགས་པ་སྨུག་པོ་ལྡིང་ཤེས་ཁ་ལོ་བར།།དྲང་སྲོང་གཟའ་བདུད་འཁྲོས་པའི་གར་ལ་འཕྱ།།༼༦༽ཏོག་ཙེ་པ་ཉིད་དཔའ་མཛངས་ཡང་བརྟུལ་ཚུལ།།མགྱོགས་ཆེན་ཕོ་རོག་སྟོང་འཆམ་ལྡེམ་པའི་ཁྲིར།།སྟག་རོང་དཔོན་པོ་ཨ་ནུ་གཟིག་འཕེན་ཞེས།།གླིང་དཀར་དཔའ་བརྟུལ་ཡོངས་ཀྱི་ཆེ་མགོར་གྲགས།།༼༧༽མཁར་གཤེགས་དཱ་སི་རི་ཡི་རྣམ་པར་འཕྲུལ།།གངས་རི་ལྡིང་ཤེས་བང་གི་རྩེ་ཡ་ལ།།དཔའ་རྩལ་སྐྱེན་གྱི་ཡང་བརྟུལ་སྟག་རོང་བུ།།ཉ་ཚ་ཨ་བརྟན་དཔའ་རྟགས་ཀུན་ནས་རྫོགས།།༼༨༽འདོ་ཆེན་ཤྭ་རྐྱང་དྲེལ་མགོའི་ཡང་སྟེང་དུ།།མགོན་པོ་ཀླུ་སྒྲུབ་བློ་ཡི་རྫི་བོ་རུ།།བཞེངས་པ་སྤྱི་དཔོན་རོང་ཚ་ཁྲ་རྒན་མཆོག།གླིང་དཀར་སྙིང་བཅུད་ཚེ་ཡི་རིག་འཛིན་ཆེ།།༼༩༽སྲིན་རྟ་གུ་གུ་རོག་འཛོང་ཡང་སྟེང་ན།།ཌོམྦྷི་ཧེ་རུའི་སྒྱུ་འཕྲུལ་སྟག་རོང་དཔོན།།སྲིན་རྒྱལ་ཁེ་ཚེ་རལ་བའི་ལྟག་བདུད་དང་།།རིག་སྔགས་རྫུ་འཕྲུལ་འགྲན་ཟླ་མེད་པའི་མཆོག།༼༡༠༽ཆིབས་མཆོག་ཁམ་པ་དངུལ་སྒོང་ཡང་སྟེང་ན།།ཨུནྡྲ་བྷུ་ཏི་སྐྱེས་བུའི་སྐྱེད་ཡབ་ཚུལ།།ལྡོང་གི་སེང་བློན་ཀ་མ་རུ་པ་མཆོག།ཆེ་མཛངས་ལྡན་ཞིང་བྱང་ཆུབ་སེམས་མཆོག་བརྙེས།།༼༡༡༽རྟ་མཆོག་ངང་བ་གསེར་སྒོང་གོང་ནོན་དུ།།ལུ་ཧི་པ་ཉིད་ཕོ་རྩལ་སྣ་དགུའི་བདག།ཆེ་རྒྱུད་གླིང་གི་ཁྲི་དཔོན་ཆེན་པོའི་ཐོབ།།དབང་བསྒྱུར་གསེར་བའི་ཉི་འབུམ་དར་ཡག་བརྗིད།།༼༡༢༽འདོ་ཆེན་ཁྱུང་དམར་རླུང་གི་འཕྲུལ་འཁོར་སྟེང་།།ཛ་ལནྡྷ་མཚན་རྒྱུད་དགོངས་རྟོགས་པའི་གར།།འབྲིང་རྒྱུད་གླིང་གི་ཁྲི་དཔོན་སྟོབས་ཀྱི་བདག།འོམ་བུའི་ཨ་ནུ་དཔའ་སེང་སྐུ་དབང་མཐོ།།༼༡༣༽མགྱོགས་ཆེན་ཆུ་བྱ་སྔོན་པོའི་ཁ་ལོ་བ།།དྲིལ་བུ་པ་ཡི་ཟློས་གར་དཔའ་བོའི་ཕུལ།།ཆུང་རྒྱུད་གླིང་གི་ཁྲི་དཔོན་དགྲ་བླ་ཅན།།མུ་སྤྱང་རིན་ཆེན་དར་ལུ་རྔམ་ཟིལ་ཆེ།།༼༡༤༽ཨ་ནནྟ་ཡི་ཟློས་གར་གྲགས་གཡེལ་ཅན།།ཆིབས་དཀར་ལུ་གུ་ལྡིང་ལྡན་ཡང་སྟེང་ནས།།དགྲ་སྡེ་སྟྭ་གྲིས་གཞོམ་པའི་འཕྲུལ་རྩལ་ལ།།དབང་ཐོབ་དཀར་རུ་ཉི་མ་རྒྱལ་མཚན་དཔའ།།༼༡༥༽དབྱིངས་བཞུད་ཤནྟ་དཱེ་ཝ་དཔའ་བོའི་ཚུལ།།རལ་གྲིའི་འཕྲུལ་ལ་ཐོགས་པ་མ་མཆིས་ཤིང་།།སྤྲིན་ནག་འཚུབ་ཤེས་བང་རྩལ་ཁ་ལོ་བར།།དབང་ཐོབ་ནག་རི་ཐར་བ་རྒྱལ་མཚན་རྔམ།།༼༡༦༽གྲུབ་དབང་བརྟུལ་སྤྱོད་ཚུལ་གནང་སྨད་དཀྲིས་པ།།མཚོ་རྟ་རྔ་རིང་བང་གི་གོང་ནོན་ལ།།དཔའ་བོའི་གར་མཛད་རལ་གྲིའི་འཕྲུལ་འཁོར་ཅན།།འདན་བློན་གུ་རུ་རྒྱལ་མཚན་དགྲ་ལ་རྒོད།།༼༡༧༽ཨོ་རྒྱན་དཀའ་སྤྱད་གྲུབ་ཆེན་ན་ཏ་པ།།གཡང་རྟ་དགུ་བརྒྱ་རྭ་གཅིག་ཁྲི་སྟེགས་སུ།།དཔའ་མཛངས་ཆེ་རྟགས་རྫོགས་པའི་རྫུར་ཞུགས་པ།།སྐྱ་ལོའི་སྟོན་པ་རྒྱལ་མཚན་ནོར་གཏེར་བདག།༼༡༨༽ཆིབས་ཆེན་གྲོ་ཞུར་ཐིག་བརྒྱའི་ཡང་སྟེང་ནས།།རྣོ་ཆོད་རལ་གྲིས་དགྲ་མགོ་འབྲེག་མཁས་བུ།།སྤྱན་གཟིགས་རྗེས་བཟུང་སེངྒེ་པ་ཡི་འཕྲུལ།།ཨ་ཡག་ཤཱཀྱ་རྒྱལ་མཚན་སྙན་གྲགས་མཐོ།།༼༡༩༽གྲུབ་པའི་དབང་ཕྱུག་ཤ་བ་རི་བའི་གར།།གཡུ་བྱ་དྲེལ་སྔོན་བང་གི་འཕྲུལ་འཁོར་གྱིས།།ནམ་མཁའི་བྱ་ཡི་ཉམས་ཚོད་ལོན་པའི་བུ།།ལྡོང་བཙན་སྣང་ངུ་ཨ་དཔལ་མཚན་དཔེས་མཛེས།།༼༢༠༽འདོ་ཆེན་གྲོ་བོ་ལྡིང་ཤེས་ཡང་སྟེང་དུ།།དབུ་མའི་དོན་རྟོགས་ཟླ་བ་གྲགས་པའི་མཚན།།དཔའ་བོའི་གར་རོལ་ཆོས་ཉིད་དོན་གཟིགས་པའི།།མུ་བའི་དར་འཇམ་ངོ་ལུག་ལྷུན་གྱིས་གྲུབ།།༼༢༠༽རག་དཀར་རླུང་གི་འཁོར་ལོའི་གཤོག་སྟེང་ན།།ཚངས་པའི་ལྷ་སྲས་འཇོ་སྒེག་རྫོགས་པའི་བུ།།གདན་གཅིག་གྲུབ་བརྙེས་ནི་ལ་པ་ཡི་འཕྲུལ།།སྟག་རོང་སྲིན་ཚ་ངོ་ལུག་ཞི་ཞིང་འཛུམ།།༼༢༢༽ཀླུ་རྟ་མཐིང་གཤོག་སྔོན་མོའི་རྩེ་ཡ་ལ།།རྒྱ་མཚོར་གྲུབ་བརྙེས་རྣལ་འབྱོར་སེང་གེའི་མཚན།།དཔའ་བོའི་ཚུལ་བཟུང་མཛེས་སྡུག་ལང་ཚོ་ཅན།།ཚངས་པའི་ངོ་ལུག་མདུང་ཐུང་འཕྲུལ་རྩལ་རྫོགས།།༼༢༣༽སྨན་རྟ་རླུང་གཤོག་བདེ་མྱུར་བང་གི་བདག།བྱམས་པར་མངའ་འབྱོར་གྲུབ་ཆེན་མར་མེ་ལྷ།།ལྷ་རྗེའི་ཚུལ་བཟུང་ཀུན་དགའ་ཉི་མ་ཞེས།།མི་འཇིགས་སྲོག་གི་སྦྱིན་པ་གཏོང་ལ་དབང་།།༼༢༤༽རྒྱལ་རིགས་གསང་གྲུབ་ཀ་མ་ལ་ཡི་མཚན།།གླིང་དཀར་སྟོད་དུ་རྣོ་མཐོང་ཡང་བརྟུལ་ཚུལ།།ཆིབས་ཆེན་ངང་བ་འཁྱུག་ཤེས་ཁ་ལོ་བ།།མོ་མ་ཀུན་ཤེས་དུས་གསུམ་ལེགས་ཉེས་རྟོགས།།༼༢༥༽གྲུབ་དབང་ཉ་བའི་ཚུལ་གནང་ཏེ་ལོ་པ།།གླིང་གི་ཨ་ཁུ་སྒོམ་ཆེན་གཏིང་མེད་ཅེས།།ངན་སྔགས་མཐུ་སྟོབས་རྫོགས་པའི་སྤྱི་དཔལ་ཆེ།།སྔགས་པའི་གཟའ་རྟ་མིག་མང་གོང་ན་བརྗིད།།༼༢༦༽ཀུ་ཀུ་རུ་པས་མདོ་ཁམས་གླིང་ཡུལ་དུ།།དཔའ་བོའི་ཚུལ་བཟུང་བྱ་རྒོད་ཐང་འབུམ་ཞེས།།མགྱོགས་པ་དུང་རྟ་འཕུར་ཤེས་ཡང་སྟེང་ནས།།རྩལ་དྲུག་ཡོངས་སུ་རྫོགས་པའི་རང་རྟགས་ངོམ།།༼༢༧༽ཐབས་ཤེས་ཟུང་ལྡན་མཁར་གཤེགས་ཀརྣ་པའི།།རྣམ་སྤྲུལ་ལྕགས་ནག་དཔོན་པོ་སིང་སིང་ཞེས།།ཆིབས་ཆེན་བྱ་ནག་ལྡིང་ཤེས་ཁ་ལོ་བ།།རྣོ་མདུང་འཕྲུལ་འཁོར་སྐོར་ལ་མངའ་དབང་འབྱོར།།༼༢༨༽གནས་ཡུལ་ཉེར་བཞིའི་དབང་ཕྱུག་བཟང་པོའི་འཕྲུལ།།བྲ་ནག་མགྱོགས་ཆེན་བང་གི་རྩལ་ཤུགས་ལ།།བརྟེན་ཏེ་རལ་གྲིའི་སོ་དབལ་ངོམ་པའི་བུ།།གདོང་གི་ཡ་ཐའི་སྐྱེས་མཆོག་ཐར་བ་ཆེ།།༼༢༩༽ཀླུ་གདོན་གཡུལ་ལས་རྣམ་རྒྱལ་ཚེམ་བུ་པས།།གླིང་དཀར་སྟོད་དུ་གནོད་སྦྱིན་འཕྲུལ་སྲས་ཚུལ།།བཟུང་བ་སྐྱ་ལོའི་སྐྱེས་བུ་འབྲུག་རྒྱལ་ཞེས།།ཆུ་བྱ་སྔོན་མོའི་གོང་ན་རྔམ་ཟིལ་ཆེ།།༼༣༠༽རླུང་ནག་འཚུབ་ཤེས་བང་གི་ཁ་ལོ་བ།།མདུང་ཐུང་ངར་མས་དགྲ་སྲོག་གཅོད་མཛད་བུ།།གསང་འདུས་ཞལ་གཟིགས་གྲུབ་ཆེན་བུདྡྷའི་འཕྲུལ།།གདོང་གི་དཔའ་བོ་ཨ་འབར་འཕེན་སྟག་རྒྱལ།།༼༣༡༽ཆིབས་ཆེན་ཉ་མོ་གསེར་མིག་གཤོག་སྟེང་དུ།།དུར་ཁྲོད་དཔལ་བརྙེས་གྲུབ་དབང་ཀོན་ཏ་ལི།།དཔའ་བོའི་གར་བཞེངས་མདུང་ཐུང་འཕྲུལ་འཁོར་ཅན།།གདོང་གི་མི་ཆེན་རྒྱལ་བ་ལྷུན་འགྲུབ་བསྔགས།།༼༣༢༽ཤཱཀྱའི་དགེ་བསྙེན་གྲུབ་བརྙེས་ནགས་ན་སྤྱོད།།ཁྲ་བོ་གླིང་དུ་གཟུ་ཆེན་ཝེར་མ་ཞེས།།རྟ་མཆོག་གྭ་བ་འཆམ་ཤེས་ཡང་སྟེང་ནས།།དྲང་བདེན་སྐྱོང་བའི་ལས་ལ་སྐུ་དབང་མཐོ།།༼༣༣༽སྡེ་སྣོད་འཛིན་པའི་གྲུབ་ཆེན་གསེར་གླིང་པའི།།རྣམ་རོལ་ཨ་སྐྱིད་ནམ་མཁའི་གསེར་ཞལ་ཞེས།།ཆིབས་མཆོག་སྤྱང་ཐུང་བཅུམ་ཤེས་ལྡེམ་པའི་ཁྲིར།།ལྷོད་བཞུགས་ཆོས་དབྱིངས་དོན་ལ་མཉམ་པར་འཇོག།༼༣༤༽ལྷ་མཆོག་སྒྲོལ་མའི་ཞལ་གཟིགས་ཉི་མ་སྦས།།རྨ་ཡུལ་སྟོད་དུ་དཔའ་སར་ཟླ་བ་ཞེས།།དཀར་པོ་ཁྲི་འཆམ་རླུང་གི་བང་ཤུགས་ནས།།དགྲ་སྡེའི་དོན་སྙིང་རལ་གྲིས་གཏུབ་ལ་མཁས།།༼༣༥༽རྒྱལ་ཡུམ་ཏཱ་རེས་རྗེས་བཟུང་ཀུ་བུ་ཙའི།།རྣམ་སྤྲུལ་འོམ་བུའི་སྤྱང་ཁྲི་རྔམ་ཆེན་མཆོག།སོག་རྟ་ཕོ་རོག་སྟོང་ལྡན་ཡང་སྟེང་ནས།།རྣོ་མདུང་ངར་མའི་འཕྲུལ་འཁོར་བསྐོར་ལ་རྔམ།།༼༣༦༽རྟ་མཆོག་སྟོང་རི་གཡུ་རྡོའི་རྩེ་ཡ་ལ།།རྒྱལ་འདུལ་མཁར་གཤེགས་ཀ་ལའི་རྣམ་རོལ་བ།།གཟུགས་མཛེས་སྐྱེ་ཡག་ཉི་མ་རང་ཤར་ཞེས།།གླིང་དཀར་དཔའ་ཆེན་བརྒྱད་ཅུའི་དྭངས་རྩེར་འགྱིང་།།༼༣༧༽ཐབས་མཆོག་ཟབ་ལམ་མངོན་གྱུར་ཙརྱའི་འཕྲུལ།།ཡ་མེད་བརྒྱ་དཔོན་བན་དྷེ་དམར་ལུ་ཞེས།།མགྱོགས་པ་གྭ་བ་ཁེར་རྒྱུག་ཡང་གོང་ནས།།བདུད་དགྲའི་དོན་སྙིང་རལ་གྲིས་འདྲེན་ལ་མྱུར།།༼༣༨༽གནས་ལྔའི་དོན་གཟིགས་སྤྲིན་ཤུགས་ཅན་གྱི་གར།།ལྡོང་རྗེ་ཕྲུ་དམར་བཙན་པོ་མདུང་ཞགས་ཅན།།བཙན་རྟ་གློག་དམར་འཁྱུག་པའི་བང་རྩལ་གྱིས།།དགྲ་དཔུང་ཟིལ་གྱིས་གནོན་ལ་རྔམ་ཞིང་བརྗིད།།༼༣༩༽ཡི་དམ་ཞལ་མཐོང་གྲུབ་ཆེན་བྷེ་ན་པ།།ཤེས་ཆེན་ཚུལ་བཟུང་ར་དཀར་སྟོན་པ་ཞེས།།གཡང་རྟ་རྔོག་ཡག་ལྡེམ་པའི་བང་ཤུགས་ཀྱིས།།ལེགས་ཉེས་འབྱེད་པའི་སྤྱི་དཔལ་ཉིད་དུ་ཆེ།།༼༤༠༽ལྡོམ་བུས་གྲུབ་བརྙེས་ཟླ་བཟང་གར་གཅིག་པུ།།གླིང་ཕྲུག་མུ་པའི་ཤེལ་དཀར་རྒྱང་གྲགས་ཞེས།།ཆིབས་ཆེན་སྤྲིན་དཀར་མཐོང་མཛེས་རྩེ་ཡ་དང་།།སྣང་སྟོང་མཉམ་བརྡལ་དོན་ལ་མངའ་དབང་འབྱོར།།༼༤༡༽སྲིད་གསུམ་ཀུན་བརྒལ་གྲུབ་མཆོག་ཀ་རུ་པ།།གླིང་དཀར་སྟོད་དུ་ཁྲོ་རྒྱལ་བེར་དཀར་ཞེས།།ཆིབས་ཆེན་རག་པ་འཕུར་ཤེས་ཡང་སྟེང་ནས།།ཆེ་རྒྱུད་གླིང་གི་རུ་དཔུང་འདྲེན་ལ་དབང་།།༼༤༢༽གྲུབ་ཆེན་སུ་ཏ་ལོ་ཀི་སྨད་ཁོལ་གྱི།།རྣམ་རོལ་མུ་སྤྱང་ཉི་མ་ལྷུན་འགྲུབ་མཆོག།འདོ་བ་བརྒྱ་རྒྱུག་མགྱོགས་ཆེན་ཡང་གོང་ནས།།རུ་བཞིའི་བཀོད་ཁྱབ་ལས་ལ་འཁྲུལ་ཐོགས་བྲལ།།༼༤༣༽འདུལ་འཛིན་གྲུབ་ཐོབ་ཤནྟྲི་པ་ཡི་གར།།དཔའ་བོའི་གྲལ་འཛིན་མདའ་མཁན་སྒུ་རུ་མཆོག།སྒུར་རྟ་གྭ་བ་ཁྲི་སྐྱིད་ཡང་གོང་ནས།།རྣོ་ཆོད་རལ་གྲིའི་རྣོ་རྒྱུན་ངོམ་ལ་དཔའ།།༼༤༤༽རྩོད་ལས་རྣམ་རྒྱལ་ཛེེ་ཏ་རུ་བའི་འཕྲུལ།།གཏམ་གྱི་རྩེར་སོན་མི་ཆུང་ཁ་བདེ་ཞེས།།ཁམ་ཆུང་དུང་རྨིག་བང་གི་འཕྲུལ་ཤུགས་ཀྱིས།།བང་ཆེན་ལས་ལ་མྱུར་བའི་བྱ་མ་རྟ།།༼༤༥༽རྟོག་མེད་སེམས་ལ་དབང་ཐོབ་ཨ་ནནྟ།།སྐུ་གཡོག་ཚུལ་བཟུང་དཔའ་རྒྱལ་སྟག་གཡུ་ཞེས།།རྨ་བྱ་གཡང་ལྡན་བང་གི་ལྷོད་ཤུགས་ནས།།ཆོས་ཉིད་སྒྱུ་མར་རྟོགས་པའི་རང་མདངས་སྐྱོང་།།༼༤༦༽ཙནྡྲ་གོ་མི་སྲིད་ལས་རྣམ་རྒྱལ་མཚན།།གླིང་དཀར་སྟོད་དུ་ཁྲི་དཔོན་ཆེན་པོའི་གར།།གྱི་ལིང་རླུང་གཤོག་སྔོན་མོའི་འཕྲུལ་འཁོར་ཅན།།འབུམ་པའི་དགྲ་བླ་རྩེ་རྒྱལ་དགྲ་སྡེའི་གཤེད།།༼༤༧༽མུ་སྟེགས་རྒོལ་བ་རྣམ་གནོན་ཨརྱའི་མཚན།།ལྡོང་སྲས་ཚུལ་བཟུང་སྣང་ཆུང་གཡུ་སྟག་མཆོག།རལ་གྲིའི་རྣོ་དབལ་དགྲ་སྡེའི་ཚེ་སྲོག་ལ།།གཟས་ཏེ་གྲོ་སྨུག་བང་རྩལ་གློད་ལ་མཁས།།༼༤༨༽གསང་སྤྱོད་མཆོག་བརྙེས་གྲུབ་མཆོག་པཱ་ཀ་ལས།།ལྡོང་སྲས་རོང་ཚ་དམར་ལེབ་ཚུལ་བཟུང་སྟེ།།ཆིབས་ཆེན་རྨ་བྱ་ཁྲི་ལྡེམ་ཡང་གོང་ནས།།དགྲ་དཔུང་རལ་གྲིའི་འཕྲུལ་གྱིས་གཞོམ་ལ་དཔའ།།༼༤༩༽བྱམས་མགོན་ཞལ་གཟིགས་ཐོགས་མེད་ཟློས་པའི་དཔལ།།རོང་སྲས་ལྷ་རྒོད་འབུམ་ལུ་མདུང་ཐུང་ཅན།།འདོ་བ་གློག་དམར་འཚུབ་ཤེས་བང་ཤུགས་ཀྱིས།།སྲི་བདུད་ཐེའུ་རང་སྟོང་གི་གཤེད་དུ་རྩེད།།༼༥༠༽གྲུབ་བརྒྱའི་དབང་ཕྱུག་པདྨ་སཾ་བྷའི་གར།།འདན་སྲས་གཡུ་འོད་འབུམ་མེ་སྟོབས་བཅུའི་བདག།གཡུ་བྱ་རླུང་ཤུགས་འཕྲུལ་གྱི་ཡང་སྟེང་ནས།།བདུད་སྲིན་དམ་སྲིའི་སྲོག་སྙིང་ཟ་ལ་དཔའ།།༼༥༡༽དཔལ་གྱི་རིར་བཞུགས་ནཱ་ག་བྷོ་དྷིའི་མཚན།།རོང་སྲས་མ་ཎི་ཀ་རའི་ཚུལ་བཟུང་སྟེ།།དཀར་པོ་ཁྲི་འཇམ་ཆིབས་ཀྱི་ཡང་སྟེང་ནས།།ཆོས་ཉིད་སྒྱུ་མར་རོལ་བའི་ནང་ཉམས་སྐྱོང་།།༼༥༢༽ཀོང་ཀ་ན་བ་མཁའ་སྤྱོད་གྲུབ་པའི་གར།།འབྲུ་སྲས་སྤྱང་རོང་ནམ་མཁའ་ཐོག་རྒྱལ་ཞེས།།འབྲོང་ནག་ཤུགས་ཆེན་བང་གི་རྩལ་དང་འགྲོགས།།རྣོ་མདུང་ངར་མའི་འཕྲུལ་འཁོར་སྐོར་ལ་སྐྱེན།།༼༥༣༽བཙན་རྟ་སྟོང་རྒྱུག་ཡ་མེད་ཡང་སྟེང་ནས།།དྲག་རྩུབ་རལ་གྲིས་དགྲ་མགོ་གཅོད་མཁས་བུ།།གྲུབ་དབང་པཱ་ར་ཡི་དམ་ཞལ་གཟིགས་ཀྱི།།རྣམ་རོལ་སྟག་སྲས་ནོར་བུ་རྩེ་རྒྱལ་མཆོག།༼༥༤༽གྲུ་གུ་ཐོག་རྒོད་རྒྱལ་པོའི་གཤེད་མ་རུ།།ཁྱུང་སྔོན་གཡུ་མཛེས་བང་རྩལ་གློད་མཁས་བུ།།མར་མེའི་མཚན་འཆང་དུར་ཁྲོད་རོལ་བའི་འཕྲུལ།།སྐྱ་སྲས་སྣང་གསལ་གཡུ་སྟག་འགྲན་ཟླ་བྲལ།།༼༥༥༽པདྨ་ལྷན་གཅིག་མཚོ་སྐྱེས་ཞེས་པའི་རྗེས།།སྔོ་ལོའི་སྲས་མཆོག་ཐོག་འབུམ་ཚུལ་བཟུང་སྟེ།།མགྱོགས་ཆེན་ཐོག་རྟ་ཡ་མེད་བང་བསྐྱེད་ནས།།རྣོ་མདུང་དུག་རྩེས་དགྲ་སྲོག་གཅོད་ལ་མྱུར།།༼༥༦༽རྩོམ་མཁས་མཁར་གཤེགས་བྷུ་སུ་ཀུ་ཡི་གར།།འདན་གྱི་ཁ་ར་སྲས་པོ་ནོར་བཟང་མཆོག།གཡང་རྟ་དྲེལ་ཡག་སྔོན་མོའི་ཡང་སྟེང་ནས།།ཉག་ཕྲན་ཐོག་མདས་དགྲ་དཔུང་གཞོམ་ལ་དཔའ།།༼༥༧༽མཁར་གཤེགས་སྤྱོད་མཛད་དཱ་རི་ཀ་བ་མཆོག།རྒོད་པོའི་ཚུལ་བཟུང་རག་པ་ཤ་ཟན་བཅིབས།།སྐྱ་རིང་མདུང་རྩེས་དགྲ་སྙིང་གཏོར་བ་ལ།།འགྲན་བྲལ་ཁྲ་གདོང་བསྟན་འཛིན་གྲགས་པ་དཔའ།།༼༥༨༽དགྱེས་རྡོར་ཞལ་གཟིགས་གྲུབ་ཆེན་གླིང་བུའི་གར།།གནམ་ལྕགས་ཐོག་མདའི་འཕྲུལ་འཁོར་སྐོར་མཁས་ཤིང་།།ཆིབས་ཆེན་མཚོ་བྱ་ངང་དཀར་ཁ་ལོ་བ།།འབྲུ་ཡི་མི་དཀར་ལྷ་བུ་བསམ་འགྲུབ་རྒྱལ།།༼༥༩༽བདུད་རྩིར་དབང་འབྱོར་སིངྷ་པ་ཡི་འཕྲུལ།།རྨ་ཉིན་རྫོང་དཔོན་ལྷ་ཀླུ་དྲག་རྩལ་ཅན།།ཆིབས་ཆེན་མཚལ་ལུ་འཕུར་ཤེས་ཡང་སྟེང་ནས།།རྡོ་རྗེའི་མཚོན་ཆར་འབེབ་ལ་འགྲན་ཟླ་བྲལ།།༼༦༠༽བཙན་རྟ་མེ་རུ་འཚུབ་ཤེས་གཤོག་རྩལ་དང་།།རྣོ་གཅོད་རལ་གྲིའི་གཡུག་རྩལ་ལ་དབང་བ།།ཡོན་ཏན་མཐར་ཕྱིན་བྷཾ་ག་ལ་ཡི་གར།།སྟོང་དཔོན་ཡ་མི་སོ་ཁྲ་རྔམ་ཟིལ་ཆེ།།༼༦༡༽འབུམ་རྟ་དམར་པོ་འཁྱུག་ཤེས་བང་གི་གློག།ནག་ཕྱོགས་དགྲ་སྡེའི་གཤེད་ལ་བསྒྱུར་མཁས་བུ།།གྲུབ་ཆེན་གདོལ་བའི་ཚུལ་གནང་ཐ་གའི་གར།།འབུམ་དཔོན་ཐོག་རྒོད་འབར་བ་རྔམ་ཞིང་གཏུམ།།༼༦༢༽སྲིད་གསུམ་ཀུན་བརྒལ་གྲུབ་ཆེན་ཀ་རུ་པས།།དཔའ་བོའི་ཚུལ་བཟུང་སོག་རྟ་གློག་དམར་ཆིབས།།གྱད་རྡོ་ངར་མས་དགྲ་སྡེ་མཐར་བྱེད་པའི།།སྟག་རོང་ཁྲོ་རྒྱལ་བེར་དམར་འཇིགས་ཤིང་རྔམ།།༼༦༣༽ཆིབས་ཆེན་ཁྱུང་ནག་ལྡེམ་པའི་ཡང་སྟེང་ནས།།འཕྲིན་ལས་དྲག་པོའི་ཏིང་འཛིན་གྲུབ་པའི་བུ།།ནམ་མཁར་སྤྱོད་པ་ན་ལེནྡྲ་ཡི་འཕྲུལ།།བྱ་ཆེན་ཀརྨ་དགྲ་འདུལ་དཔའ་ཞིང་སྐྱེན།།༼༦༤༽མདའ་ཚོང་གྲུབ་བརྙེས་མཁར་གཤེགས་ལྡིང་ཀི་པས།།དཔའ་བོའི་གར་བསྒྱུར་ལས་བཞིའི་རྩལ་ལ་དབང་།།སྨན་རྟ་དཀར་པོའི་བང་ལ་རྩེན་པའི་བུ།།བྱ་གྲགས་དུང་སེང་དཀར་ལུ་དཔའ་བོའི་ཕུལ།།༼༦༥༽མེ་གཤོག་རླུང་ལྡིང་ཆིབས་ཀྱི་ཡང་གོང་ནས།།གནམ་ལྕགས་ཐོག་མདའ་འགེང་ཞིང་རྔམ་པའི་བུ།།རྩ་རླུང་དབང་འབྱོར་ཙནྡ་ལི་ཡི་གར།།འདན་བློན་ཕྲུ་དམར་གློག་ལྕེ་དམ་སྲིའི་གཤེད།།༼༦༦༽དངོས་གྲུབ་མཆོག་བརྙེས་ཀུ་མ་ར་ཡི་འཕྲུལ།།དཔའ་རྒོད་ཁང་ལེ་གཡུ་ཐོག་པདྨ་མཆོག།ཆིབས་རྟ་མགྱོགས་ཆེན་གཡང་འཛིའི་ཡང་སྟེང་ནས།།དཔའ་བར་འགྲོ་བའི་ཏིང་ངེ་འཛིན་ལ་དབང་།།༼༦༧༽ཆིབས་རྟ་སྨུག་ཆུང་དྲེལ་མགོའི་ཡང་སྟེང་ནས།།དྲག་རྩུབ་མདུང་ཐུང་དགྲ་ལ་སྣུན་མཁས་བུ།།འཕགས་པའི་ཞལ་མཐོང་བྷ་ཡི་ནི་བའི་གར།།གོ་འཇོའི་གཡུ་ཡག་སྟོང་ཐུབ་ཉམས་དགུས་བརྗིད།།༼༦༨༽རག་དཀར་བྱ་འཛིན་ཆིབས་ཀྱི་ཁ་ལོ་བ།།དབང་གི་ལྕགས་ཀྱུས་དགྲ་སྙིང་འདྲེན་མཁས་བུ།།ཚེ་དབང་གྲུབ་བརྙེས་ཀ་མ་ལ་ཡི་འཕྲུལ།།གངས་རིའི་ཨ་སྟག་རྩེ་རྒོད་དཔའ་རྩལ་རྫོགས།།༼༦༩༽མགྱོགས་རྟ་ཁམ་པ་གཡུ་རྔོག་བང་རྩལ་གྱིས།།དགྲ་སྡེ་གོམ་གང་མི་འཆོར་འཕྲིན་ལས་ཅན།།ཏནྡྲ་པྲ་བ་ཐགས་མཁན་ཚུལ་གྱི་གར།།འཇའ་ཡི་ག་གྲོང་ནོར་བུ་རྩེ་རྒྱལ་དཔའ།།༼༧༠༽སྤྲོས་མེད་སྤྱོད་མཛད་གྲུབ་མཆོག་ལྭ་ཝ་བའི།།རྣམ་རོལ་གནམ་ལྕགས་ཐོག་མདའ་འཕེན་པའི་བུ།།གྲོ་བོ་རླུང་ལྡིང་བང་རྩལ་ཁ་ལོ་བ།།འདན་བློན་ཤོག་ལྔའི་ཟླ་བ་གྲགས་པ་ཆེ།།༼༧༡༽བྱ་དམར་རྩལ་ཆེན་ཆིབས་ཀྱི་ཡང་གོང་ནས།།རབ་འབར་རལ་གྲིའི་འཕྲུལ་ལ་འགྲན་བྲལ་བུ།།དུར་ཁྲོད་རྒྱལ་འདུལ་མེ་ཏོ་པ་ཡི་གར།།ལྡོང་གི་མ་འབྲུག་སྟོང་དཔོན་ཨ་གྲགས་དཔའ།།༼༧༢༽ཏིལ་རྡུང་གྲུབ་བརྙེས་དྷ་ཝ་པ་ཡི་གར།།རོང་ཕྲུག་ཨ་སྐྱིད་སྐྱ་ཁྲའི་ལྷ་དར་བུ།།དུང་ཁྲི་གཟི་རྔོག་བང་རྩལ་ཤུགས་བསྐྱེད་ནས།།དགྲ་སྙིང་མདུང་གིས་འབིགས་ལ་ཀུན་ནས་བྲེལ།།༼༧༣༽ཏམ་པ་ཏ་བ་མགར་ཚུལ་སྤྱོད་གནང་བས།།ཀ་བཞིའི་དཔོན་པོ་ལྷུན་གྲུབ་ཚུལ་བཟུང་སྟེ།།ཆིབས་ཆེན་གྲོ་བོ་འབྲོང་འདུར་ལྷོད་ཤུགས་ནས།།ཞི་བའི་ཉམས་རྫོགས་འདུན་མའི་ལས་ལ་དབང་།།༼༧༤༽རྒྱ་མཚོའི་གླིང་ནས་གྲུབ་བརྙེས་མི་ན་ར།།སྟག་བློན་ཨ་ཁོད་ཐར་བའི་ཟོར་སྣ་ཞེས།།རྐྱང་ཆུང་གྭ་མའི་བང་གི་རྩལ་ལ་བརྟེན།།ཕུ་ནུའི་འདུ་ར་བསྡུ་བའི་ལས་ལ་དབང་།།༼༧༥༽ཡི་དམ་རྗེས་བཟུང་ཨ་བྷྱེའི་སྒྱུ་འཕྲུལ་གར།།འཇང་གི་སྲས་མཆོག་གཡུ་ཁྲི་གུང་སྔོན་རྗེ།།ཆིབས་ཆེན་གཡུ་འབྲུག་སྤྲིན་གཤོག་ཡང་སྟེང་ནས།།ཐོག་མདའི་དྲག་ཆར་འབེབ་ལ་འགྲན་ཟླ་བྲལ།།༼༧༦༽འདོ་ཆེན་དམར་ཆུང་ཁ་ལ་མེ་འབར་སྟེང་།།གྲུབ་དབང་ནཱ་རོས་དཔའ་ཆེན་ཚུལ་བཟུང་བའི།།གནམ་ལྕགས་དགྲ་སྟྭ་གཤིན་རྗེ་ཁྲམ་ཤིང་ཅན།།སྡིག་གཅོད་ཤན་རྒོད་མེ་རུ་དགྲ་སྡེའི་གཤེད།།༼༧༧༽དངོས་གྲུབ་མཆོག་ཐོབ་ཀུ་མ་ར་ཡི་འཕྲུལ།།རི་བའི་དཔའ་ཡག་ཐང་རྩེ་གཡུ་འབྲུག་མཆོག།མགྱོགས་ཆེན་ཁྲི་འཛོམས་ཡ་མེད་འགྲོས་དང་བསྟུན།།གནས་ལུགས་དྲང་ཤན་འབྱེད་པའི་ལས་ལ་དབང་།།༼༧༨༽རྩོད་ལས་གཡུལ་རྒྱལ་དྷརྨ་ཀིརྟིའི་གར།།འཇང་ཕྲུག་གཡུ་ལྷ་བུ་ཡི་ཐོག་འགྱུར་རྩལ།།ཆིབས་ཆེན་གནམ་ཡག་སྔོན་མོའི་ཡང་སྟེང་ནས།།རྣོ་གཅོད་རལ་གྲིས་དགྲ་སྙིང་འབྱིན་ལ་དབང་།།༼༧༩༽འདོ་ཆེན་དུང་བྱ་རྣ་ཁྲའི་ཁ་ལོ་བ།།མེེ་ཏྲི་པ་ཡི་རྣམ་སྤྲུལ་མོན་གྱི་བུ།།དྲག་རྩལ་ཐོགས་མེད་ནག་ཕྱོགས་དགྲ་སྡེའི་གཤེད།།ཚངས་སྲས་དུང་སྐྱོང་སྟག་ལྷ་ཁྲི་དཀར་རྒྱལ།།༼༨༠༽རྣལ་འབྱོར་དབང་མོ་མེ་ན་ཁ་ཡི་གར།།ཤ་ཟ་བདུད་རྗེ་ཨ་སྟག་ཀླུ་མོ་མཆོག།།རག་པ་སྟག་ལག་ལྡིང་བའི་རྩལ་དང་འགྲོགས།།དགྲ་སྙིང་ཐོག་མདས་གཏོར་ལ་དྲག་སྤྱོད་རྫོགས།།༼༨༡༽གཡུ་སེང་འགྱིང་ཡག་ཆིབས་ཀྱི་ཡང་སྟེང་ནས།།གནམ་ལྕགས་ཐོག་མདའི་རྣོ་དཔལ་ངོམ་མཁས་བུ།།རྒྱལ་རིགས་དམན་སྤྱོད་ཀནྟེ་པ་ཡི་གར།།བྱང་སྲས་ཨུ་ཁྲི་ལེགས་པ་དགྲ་སྡེའི་གཤེད།།༼༨༢༽ཟག་མེད་བདེ་རོལ་ཨ་ནནྟ་ཡི་འཕྲུལ།།འཇང་བློན་ཁུ་བྱུག་པདྨ་ཉི་གྲགས་ཞེས།།རྒྱ་རྟ་གཡུ་གཤོག་སྔོན་མོའི་ཡང་སྟེང་ནས།།དགྲ་མགོ་རལ་གྲིས་གཅོད་ལ་མངའ་དབང་འབྱོར།།༼༨༣༽ནི་ལ་པ་ཞེས་རམ་མཁན་ཚུལ་འཛིན་པའི།།སྤྲུལ་བའི་རྣམ་རོལ་ལྷོ་བློན་གྲགས་པ་ཅན།།དུང་ཁྲི་ཤེའུ་ཐིག་བཅིབས་ནས་འཕྲུལ་ཞགས་འདེབས།།མོན་ཕྲུག་ཟླ་བ་ཁྲབ་བཙན་དཔའ་སྐྱེན་འཛོམས།།༼༨༤༽འདོ་ཆེན་གངས་དཀར་ལྡིང་ཁྲའི་ཡང་སྟེང་ནས།།སྤྲུལ་བསྒྱུར་ཐོགས་མེད་བྱང་བློན་གདུག་རྩུབ་ཅན།།འཇིགས་པ་བརྒྱད་གྲོལ་ཨ་ཝ་དྷུ་ཏིའི་འཕྲུལ།།ཀུ་རའི་བྲག་ལྷ་རྒོད་རྒྱལ་འཆི་བདག་དངོས།།༼༨༥༽གྲོ་བོ་རླུང་འཛིན་ཆིབས་ཀྱི་ཡང་སྟེང་ནས།།སྡང་བའི་དགྲ་བོ་ཐོག་མདས་གཟིར་མཁས་བུ།།ཡི་དམ་ཞལ་མཐོང་གླུ་དབྱངས་པ་ཡི་འཕྲུལ།།སྟག་གཟིག་ཞལ་དཀར་ལྡན་པ་དཔའ་རྩལ་ཆེ།།༼༨༦༽དུར་ཁྲོད་ཤ་གསོལ་སི་ཡ་ལི་ཡི་གར།།ཨ་གྲགས་དཔོན་པོ་ཉི་གྲགས་གདུག་རྩུབ་ཅན།།སྒོང་རྟ་གསེར་རི་སྤྲིན་ཤུགས་ཡང་སྟེང་ནས།།དགྲ་མགོ་རལ་གྲིས་གཅོད་ལ་དཔའ་གཏུམ་ཆེ།།༼༨༧༽གཉན་རྟ་མེ་རུ་འཚུབ་ཤེས་ཁ་ལོ་བ།།མི་ཏྲ་ཛོ་ཀིའི་རྣམ་སྤྲུལ་ལི་གྲི་ཅན།།བྱེ་རིའི་བཀའ་བློན་ཆོས་འགྲུབ་དཔའ་བོ་མཆོག།གླིང་དཀར་དཔའ་བརྟུལ་བརྒྱད་ཅུའི་བླ་རྡོར་གྲུབ།།༼༨༨༽འབྲོང་དམར་ཤུགས་ཆེན་ཆིབས་ཀྱི་ཁ་ལོ་བ།།རྟ་མགྲིན་བྱིན་ཐོབ་ཙ་པ་རི་ཡི་འཕྲུལ།།དགྲ་མགོ་དཔུང་བས་གཅོད་ལ་དབང་ཐོབ་པའི།།སོག་བློན་སྟག་དམར་སྟོབས་ཆེན་འཇིགས་ཟིལ་ཆེ།།༼༨༩༽ཉི་ཟེར་ལ་གཤེགས་གྲུབ་མཆོག་ངག་གི་དབང་།།གངས་རིའི་སྟོད་དུ་དཔའ་ཆེན་ཚུལ་བཟུང་ནས།།སྤྲིན་དཀར་ཁྲི་ལྡེམ་བཅིབས་ཏེ་རུ་སྣ་འདྲེན།།མཐིང་རོང་ལྷ་རྒོད་གཡུལ་གྱི་ལས་ལ་མཁས།།དེ་ལྟར་སྔོན་ཚེ་དབྱིངས་ཕྱུག་ནེའུ་ཆུང་མས།།གྲུབ་ཆེན་བརྒྱད་ཅུས་དཔའ་བོའི་གར་བཟུང་ཚུལ།།རྡོ་རྗེའི་གླུ་རུ་བླངས་པའི་ངག་འགྲོས་དང་།།རང་ཉམས་འུར་བའི་ལུགས་ཟུང་ལག་ཏུ་བླངས།།གཞན་ཡང་སྐུ་རྗེ་སེང་ཆེན་སྐྱེས་བུ་ཡི།།སྐུ་ཚེའི་སྨད་དུ་དཔའ་བོའི་གྲལ་བཟུང་བའི།།ར་འདྲ་འཆི་བདག་གཤིན་བདུད་ནག་མགོ་དང་།།ཙཱི་དམ་ཞང་བདུད་རོང་བློན་ལ་སོགས་མང་།།སྔོན་འདས་དཔའ་བོའི་མཛད་འཕྲིན་ལྷག་མ་ཀུན།།སྐྱོང་ཕྱིར་ལྷར་ཡང་དཔའ་བརྟུལ་གྲལ་བཟུང་བའི།།འཇར་གྱི་སྲས་པོ་དུག་རི་མེ་དབར་དང་།།མེ་སྲས་ཟླ་ཁྲི་ཨུ་སྲས་ལ་སོགས་མང་།།མདོར་ན་དཔའ་ཆེན་སྟོང་དང་དགུ་བརྒྱ་ལྷག།ཐམས་ཅད་སེང་ཆེན་སྐྱེས་བུའི་མཛད་པ་དང་།།འཕྲིན་ལས་སྐྱོང་ལ་དམ་པ་དུ་མའི་འཕྲུལ།།དཔའ་བོའི་ཚུལ་དུ་སྣང་བ་ཤ་སྟག་ལགས།།སྣང་ཚུལ་ཙམ་ལ་དྲག་རྩུབ་དུས་མཐའི་མེ།།དོན་དམ་ཀུན་བཟང་སེང་ཆེན་ཐུགས་ཀློང་དང་།།རོ་གཅིག་བྱང་ཆུབ་སེམས་ལ་དབང་འབྱོར་བའི།།སྔགས་རིགས་གྲུབ་པའི་སྐྱེས་མཆོག་ཁོ་ནར་ངེས།།འདི་ནས་སྐྱེ་དང་ཚེ་རབས་ཐམས་ཅད་དུ།།གྲུབ་ཆེན་བརྒྱད་ཅུའི་གསང་གསུམ་སྤྲུལ་བའི་སྡེའི།།མཛད་པ་རྣམ་ཐར་རྗེས་སུ་ཟིན་པ་དང་།།ནམ་ཞིག་དགོངས་དབྱིངས་གཅིག་ཏུ་འུབ་ཆུབ་ཤོག།འདི་བྲིས་ཆད་ལྷག་ནོང་པའི་ལས་ཤོར་ཀུན།།གླིང་དཀར་དཔའ་བརྟུལ་གྲུབ་པའི་ཚོགས་ལ་འཆགས།།རྣམ་དཀར་རྟེན་འབྲེལ་གཙང་མའི་ཆ་མཆིས་ཀུན།།དཀར་ཕྱོགས་དབུ་འཕང་མཐོ་བའི་དཔལ་དུ་ཤོག།